過劉姓園居
作者：程俱
朝代：宋

paragraphs: 負郭三頃稻，並田五畝園。
人生如此足，安用華其軒。
親戚居南陌，交遊在東村。
有酒輒共醉，傾輸見情言。
三徑雜桃李，九畦蒔蘭蓀。
黄柑百頭奴，碧梧萬支孫。
山供景無盡，石映溪不渾。
桑麻中饋任，布刈鄰翁論。
下以活妻孥，上以奉清温。
時從赤松子，亦訪吳市門。
嗟我抱此志，十年若朝昏。
家山眇天末，松菊豈復存。
兹園臨官道，坐笑車馬奔。
前山復場圃，疏築隨坳墩。
我來適春穠，亂眼紅青紛。
怳然動鄉思，夢寄東飛雲。